ლევან თედიაშვილი

ლევან თედიაშვილი (დ. 15 მარტი, 1948, საგარეჯო, საქართველოს სსრ, სსრ კავშირი) — ქართველი და საბჭოთა სპორტსმენი, თავისუფალი სტილის მოჭიდავე. საბჭოთა კავშირის სპორტის დამსახურებული ოსტატი (1971). ვახტანგ გორგასლის II ხარისხის ორდენის, საერთაშორისო ოლიმპიური კომიტეტის, ფილას, ღირსების ორდენების კავალერი. 1973 წელს დასახელებული იყო საბჭოთა კავშირის საუკეთესო სპორტსმენად.
ბიოგრაფია
ოლიმპიური თამაშების 2-გზის ჩემპიონი (1972, 1976) ჭიდაობაში, მსოფლიოს 4-გზის (1971, 1973, 1974, 1975) და ევროპის 3-გზის ჩემპიონი (1974, 1976, 1978). მსოფლიო თასის მფლობელი (1973). ასევე მსოფლიო ჩემპიონი სამბოში (1973).
1971, 1973 და 1974 წლებში დასახელდა საქართველოს წლის საუკეთესო სპორტსმენად.
1987 წელს გამოვიდა რეჟისორ გიორგი შენგელაიას ფილმი „ხარება და გოგია“, რომელშიც მთავარ როლებს ლევან თედიაშვილი და ველოსიპედისტი ომარ ფხაკაძე ასრულებდნენ.
საქართველოს სპორტულ ჟურნალისტთა ასოციაციის მიერ 1999 წელს ორგანიზებულ გამოკითხვაში XX საუკუნის მესამე საუკეთესო სპორტსმენად დასახელდა (მძლეოსან ვიქტორ სანეევის და ბერძნულ-რომაული სტილით მოჭიდავე გივი კარტოზიას შემდეგ) და ბრინჯაოს პრიზი გადაეცა.
ლევან თედიაშვილი ერთადერთი მოჭიდავეა, რომელმაც ჩემპიონის ტიტული სამ სხვადასხვა წონით კატეგორიაში მოიპოვა: 82 და 90 კგ წონებში ოლიმპიადა და მსოფლიო პირველობები მოიგო, 100 კგ წონით კატეგორიაში კი ევროპის ჩემპიონის ტიტული.
1993–1995 წლებში იყო სახელმწიფოს მეთაურის რწმუნებული კახეთის რეგიონში.
1993 წლის 22 სექტემბერს, აფხაზეთის ომის დროს, ბაბუშერას აეროპორტში აფეთქებულ თვითმფრინავს შეეწირა ლევან თედიაშვილის 19 წლის ვაჟი ვახტანგი.
საქართველოს პრეზიდენტის, ედუარდ შევარდნაძის ბრძანებით, ვახტანგ თედიაშვილი 1998 წელს ვახტანგ გორგასლის სახელობის III ხარისხის ორდენით დაჯილდოვდა.
1995–1999 წლებში იყო საქართველოს მე-4 მოწვევის პარლამენტის წევრი (საგარეჯოს მაჟორიტარი), საარჩევნო ბლოკი „საქართველოს მოქალაქეთა კავშირი“. 1999–2004 წლებში იყო საქართველოს მე-5 მოწვევის პარლამენტის წევრი პარტიული სიით, საარჩევნო ბლოკი „საქართველოს მოქალაქეთა კავშირი“.
2003 წელს ლევან თედიაშვილის თბილისის საპატიო მოქალაქის წოდება მიენიჭა. 2005 წლიდან ჭიდაობის საერთაშორისო ფედერაციის (FILA) დიდების დარბაზის წევრია.
2011 წელს, სერიაში „ქართველი ოლიმპიური ჩემპიონები“ (პროექტის ავტორი და მთავარი რედაქტორი ელგუჯა ბერიშვილი) გამოიცა ნუგზარ შატაიძის წიგნი „ლევან თედიაშვილი“.
მიღწევები
ოლიმპიური ჩემპიონი
1972 (82 კგ; მიუნხენი)
1976 (90 კგ; მონრეალი)
მსოფლიოს ჩემპიონი
1971 (82 კგ; სოფია, ბულგარეთი)
1973 (90 კგ; თეირანი, ირანი)
1974 (90 კგ; სტამბოლი, თურქეთი)
1975 (90 კგ; მინსკი)
მსოფლიოს ვიცე-ჩემპიონი
1978 (100 კგ; მეხიკო, მექსიკა)
ევროპის ჩემპიონი
1974 (90 კგ; მადრიდი, ესპანეთი)
1976 (90 კგ; ლენინგრადი)
1978 (100 კგ; სოფია, ბულგარეთი)
მსოფლიო თასი
1973 (90 კგ)
საბჭოთა კავშირის ხალხთა V სპარტაკიადის ჩემპიონი
1971 (82 კგ; მოსკოვი)
საბჭოთა კავშირის ხალხთა VI სპარტაკიადის ვიცე-ჩემპიონი
1975 (100 კგ; კიევი)
საბჭოთა კავშირის ჩემპიონი
1971 (82 კგ; მოსკოვი)
1973 (90 კგ; კრასნოიარსკი)
1974 (90 კგ; უფა)
საბჭოთა კავშირის ვიცე-ჩემპიონი
1969 (82 კგ; ლუგანსკი)
1975 (100 კგ; კიევი)
1977 (100 კგ; კრასნოიარსკი)
1980 (100 კგ; მოსკოვი)
თბილისის საერთაშორისო ტურნირის ჩემპიონი
1970, 1971, 1972, 1975, 1978
სამბოში მსოფლიოს ჩემპიონი
1973 (90 კგ; თეირანი, ირანი)
საინტერესო ფაქტები
საქართველოს სსრ მინისტრთა საბჭოსთან არსებული ფიზიკური კულტურისა და სპორტის კომიტეტის კოლეგიამ თავის სხდომაზე დაამტკიცა რესპუბლიკის საუკეთესო სპორტსმენთა ათეული 1976 წლის შედეგების მიხედვით, სადაც ლევან თედიაშვილი 1976 წლის საქართველოს მეორე საუკეთესო სპორტსმენად დასახელდა.
ლიტერატურა
პერიოდიკა
რესურსები ინტერნეტში
ლევან თედიაშვილი — ციფრული ფოტომატიანე „ივერიელი“
ლევან თედიაშვილი — საქართველოს ეროვნული ოლიმპიური კომიტეტი
ლევან თედიაშვილი — ქართული სპორტი
ლევან თედიაშვილი — მემატიანე
სქოლიო
დაბადებული 15 მარტი
დაბადებული 1948
საგარეჯოს მუნიციპალიტეტში დაბადებულები
ქართველი მოჭიდავეები თავისუფალ სტილში
ქართველი ოლიმპიური ჩემპიონები
1972 წლის ზაფხულის ოლიმპიური თამაშების მედალოსნები
1976 წლის ზაფხულის ოლიმპიური თამაშების მედალოსნები
თბილისის საპატიო მოქალაქეები (2003)
საბჭოთა კავშირის სპორტის დამსახურებული ოსტატები
სკკპ-ის XXVII ყრილობის დელეგატები
საქართველოს IV მოწვევის პარლამენტის წევრები
საქართველოს V მოწვევის პარლამენტის წევრები
ბრწყინვალების საპრეზიდენტო ორდენის კავალრები
საქართველოს ღირსების ორდენის კავალრები
ვახტანგ გორგასლის II ხარისხის ორდენის კავალრები